บึ้ม! แมนเชสเตอร์ อารีนา อังกฤษ ยอดผู้เสียชีวิต-บาดเจ็บหลายราย
ด่วน! เกิดเหตุระเบิด 2 ครั้ง ที่ แมนเชสเตอร์ อารีนา ประเทศอังกฤษ ยืนยันยอดผู้เสียชีวิต 19 ราย บาดเจ็บ 50 ราย หน่วยต่อต้านก่อการร้ายสหราชอาณาจักรประชุมฉุกเฉิน
23 พ.ค. 2560

ผู้สื่อข่าวรายงานว่า เกิดเหตุระเบิดที่ แมนเชสเตอร์ อารีนา ซึ่งรองรับผู้ชมได้ราว 21,000 คน และเป็นสถานที่จัดการแสดงคอนเสิร์ตของนักร้องสาว อาเรียนา แกรนเด ล่าสุดมียอดผู้เสียชีวิตอยู่ที่ 19 ราย ขณะที่มีผู้บาดเจ็บอีกประมาณ 50 ราย โดยสื่อท้องถิ่นหลายแห่งรายงานว่าการระเบิดเกิดขึ้นอย่างน้อย 2 ครั้ง ภายในสนามแมนเชสเตอร์ อารีนา
เจ้าหน้าที่ตำรวจอังกฤษเปิดเผยว่า เหตุการณ์ดังกล่าวเกิดขึ้นเมื่อเวลาประมาณ 22.30 น. ตามเวลาอังกฤษ หรือในช่วงเช้าวันนี้ตามเวลาไทย ขณะที่ประชาชนหลายพันคนได้เดินออกจากสถานที่จัดคอนเสิร์ต ส่วนนักร้องสาว อาเรียนา แกรนเด ปลอดภัยดี ขณะนี้ทางเจ้าหน้าที่ตำรวจกำลังตรวจสอบว่าเหตุการณ์ดังกล่าวเป็นการก่อการร้ายหรือไม่
ทั้งนี้ได้มีการปิดให้บริการสถานีรถไฟวิคตอเรีย ในเมืองแมนเชสเตอร์ ขณะที่เจ้าหน้าที่ตำรวจได้สั่งอพยพประชาชนออกจากพื้นที่ พร้อมกับเตือนประชาชนให้หลีกเลี่ยงสถานที่ดังกล่าว
ด้านสำนักงานตำรวจเขตเกรตเทอร์ แมนเชสเตอร์ ได้เผยแพร่แถลงการณ์บนทวิตเตอร์ ระบุจำนวนผู้เสียชีวิตไว้อย่างน้อย 19 ราย และมีผู้ได้รับบาดเจ็บ 50 ราย ขณะที่หน่วยต่อต้านการก่อการร้ายของสหราชอาณาจักรกำลังประชุมฉุกเฉินในกรุงลอนดอน





